Title: NÁRODNÁ RADA SLOVENSKEJ REPUBLIKY
Author: SERECUN
Last saved by: 993428
Company: MsU BARDEJOV

N á r o d n á    r a d a    s l o v e n s k e j    r e p u b l i k y

II. volebné obdobia

  

N á v r h 

skupiny poslancov Národnej rady SR 

n a   v y d a n i e 

zákon o ochrane a rozvoji územia Bardejov

Predkladajú:							Návrh na uznesenie:

 1. Štefan        RUSNÁK    v.r.	
 2. Ľubomír    ANDRASSY    v.r.					Národná rada Slovenskej republiky	
 3. Jozef          MIGAŠ    v.r.						s c h v a ľ u j e 
 4. Viliam       SOPKO    v.r.					návrh skupiny poslancov Národnej
 5. Gyula        BÁRDOS    v.r.	                                                        rady SR na vydanie zákona o ochrane
 6. Ján             CUPER    v.r.					a rozvoji územia Bardejov
 7. Marián       ANDEL    v.r.
 8. Ján             RUSNÁK    v.r.
 9. Mária         ANGELOVIČOVÁ    v.r.
10. Vladimír    MAŇKA    v.r.
11. Jaroslav     VOLF    v.r.
12. Pavol         HAMŽÍK    v.r.
13. Pavol         PROKOPOVIČ    v.r.

Bratiskava, november 2001

N á r o d n á    r a d a    s l o v e n s k e j    r e p u b l i k y
II. volebné obdobia

Zákon
z..................2001

o ochrane a rozvoji územia Bardejov

Národná rada Slovenskej republiky sa uzniesla na tomto zákone:

§1
Účel zákona

Účelom tohto zákona je vytvorenie podmienok pre plnenie Dohovoru o ochrane svetového kultúrneho a prírodného dedičstva ^1), najmä zachovanie urbanistického jadra Bardejova, zachovanie existujúcich architektonických, umelecko-historických pamiatok v ich pôvodnom prírodnom prostredí, zabezpečenie obnovy a oživenia stredovekého historického mesta Bardejov pri súčasnom zachovaní jeho pôvodnosti a celistvosti.

§2
Vymedzenie územia

Tento zákon sa vzťahuje na katastrálne územie mesta Bardejov, na ktorom sa nachádzajú historické pamiatky zapísané v Zozname svetového dedičstva.^2)

§3
Správa územia 

Správu vymedzeného územia vykonáva mesto Bardejov, ako aj miestne orgány štátnej správy podľa osobitných zákonov.^3)   

§4 
 Zabezpečenie ochrany a rozvoja vymedzeného územia

1.	Vláda Slovenskej republiky v súčasnosti s ústrednými orgánmi štátnej správy vytvára technicko-organizačné a ekonomické podmienky na ochranu a rozvoj vymedzeného územia, najmä :
a)	napomáha pri zachovávaní a rozvoji administratívneho, hospodárskeho a kultúrneho postavenia Bardejova v rámci Slovenskej republiky
b)	prerokováva a schvaľuje programy podpôr na obnovu a oživenie historického jadra  Bardejova, na záchranu a zachovanie historických architektonických pamiatok, na ochranu pôvodného prírodného prostredia vymedzeného územia, ako i na budovanie potrebnej technickej a sociálnej infraštruktúry (ďalej len " podporné programy ").

___________________________________________________________________________
^1)     Dohovor o ochrane svetového kultúrneho dedičstva , uverejnený pod č. 159 / 1991 Zb.
^2)     Zápis Výboru svetového dedičstva UNESCO  zo dňa  30. 11. 2000
^3)     Zákon č.369/1990 Zb. o obecnom zriadení v znení neskorších zmien a doplnkov, Zákon č. 222/1996 Z.z. o       
        organizácii miestnej štátnej správy v znení neskorších zmien doplnkov
2.	Ministerstvo kultúry Slovenskej  republiky v spolupráci s ústrednými orgánmi štátnej správy, mestom Bardejov vypracováva podporné programy podľa odseku 1 písm. b) a zabezpečuje ich koordináciu a kontrolu realizácie. Pre plnenie tejto úlohy môže minister kultúry vymenovať svojho splnomocnenca.

3.	Ústredné orgány štátnej správy spolupracujú pri vypracovaní podporných programov a technicky, organizačne a ekonomicky sa podieľajú na ich plnení.

4.	Mesto Bardejov okrem povinností uvedených v osobitnom zákone ^4)  zabezpečuje, aby :

a)	stavebná činnosť na území mesta Bardejov zachovávala, obnovovala a dotvárala objekty vo vymedzenom území zapísanom v Zozname svetového dedičstva, pričom táto činnosť musí byť vykonávaná na vysokej architektonickej a technickej úrovni a musí zachovávať historický charakter prostredia. Nová výstavba musí harmonicky dotvárať pôvodný historický, architektonický, krajinný a urbanistický výraz Bardejova. Kompozičné a výškové usporiadanie novej výstavby nesmie v diaľkových pohľadoch rušivo ovplyvňovať panorámu a siluety dominánt pamiatkovej rezervácie,

b)	hospodárska činnosť v Bardejove svojím charakterom, dopravnými a priestorovými nárokmi a akýmkoľvek znečisťovaním prostredia rušivo nevplývala na krajinný, architektonický a urbanistický ráz mesta,

c)	príprava a realizácia všetkých terénnych úprav, dopravných, vodohospodárskych, energetických , telekomunikačných a ostatných stavieb a prevádzka inžinierskych sietí  nenarušila architektonický výraz jednotlivých pamiatkových objektov i pamiatkovej rezervácie ako celku.

5.	Mesto Bardejov dbá nato, aby stavebná a hospodárska činnosť na vymedzenom území neohrozovala zachovanie podstaty historických pamiatok zapísaných v Zozname svetového dedičstva a rušivo nevplývala na ich historický vzhľad.

§5
Finančné zabezpečenie

Ochrana a rozvoj  územia Bardejova zapísaného do Zoznamu svetového dedičstva sa finančne zabezpečuje z následných zdrojov : 
a)	rozpočet mesta Bardejov, 
b)	rozpočet ústredných orgánov štátnej správy, rozpočet štátnych rozpočtových a príspevkových organizácií a verejnoprospešných podnikov v súlade so schválenými podpornými programami a rozpočtovými pravidlami, 
c)	príspevky zo štátnych fondov v súlade so schválenými podpornými programami a pravidlami použitia,
d)	dotácie a transfery zo štátneho rozpočtu, 
e)	dary, dotácie a granty neštátnych inštitúcií , právnických a fyzických osôb.

§6
Kontrola

Kontrolu ochrany a starostlivosti a územie zapísané v Zozname svetového dedičstva vykonáva Ministerstvo kultúry Slovenskej republiky v súčinnosti s Krajským úradom Prešov, Okresným úradom Bardejov v rozsahu svojej príslušnosti a pôsobnosti podľa osobitných právnych predpisov ^5) a mesto Bardejov v rozsahu svojej právomoci ^6).

§ 7
Záverečné ustanovenie 
      
Tento zákon nadobúda účinnosť dňom vyhlásenia.

___________________________________________________________________________
4)  Zákon č. 27 / 1987 Zb. o štátnej pamiatkovej starostlivosti
5)   Zákon č. 27 / 1987 Zb. o štátnej pamiatkovej starostlivosti
      Zákon č. 222 / 1996 Z.z. o organizácii miestnej štátnej správy v znení neskorších zmien doplnkov
6)   Zákon č. 27 / 1987 Zb. o štátnej pamiatkovej starostlivosti
      Zákon č. 369 / 1990 Zb. o  obecnom zriadení v znení neskorších zmien a doplnkov

D ô v o d o v á    s p r á v a

I. Všeobecná časť

Historické mesto Bardejov zapísané v Zozname svetového kultúrneho a prírodného dedičstva UNESCO má v historickom vývoji Slovenska, vzhľadom na jeho prínos k rozvoju európskej a svetovej civilizácie, osobitné postavenie. Na území mesta Bardejov boli historickým vývojom vytvorené výnimočné stredoveké historické a kultúrne hodnoty, ktoré výrazne ovplyvnili hospodársky a kultúrno-spoločenský vývoj na celom Slovensku a hodnoverne dokumentujú historické postavenie Slovenska v Európe a vo svete. Z tohto dôvodu majú pre našu spoločnosť osobitný význam a preto potrebné ich zachovať a udržiavať. Tento kultúrno-historický potenciál, jeho nenahraditeľnú hodnotu, je potrebné rozvinúť prostredníctvom nástrojov ochrany mestskej pamiatkovej rezervácie mesta Bardejov, v ktorej pamiatky sa nachádzajú, zachovať ho a dotvoriť. Proces záchrany a oživenie mestskej  pamiatkovej rezervácie si vyžadujú zefektívnenie starostlivosti o tieto hodnoty prostredníctvom vytvorenia legislatívneho nástroja. Predpokladaný návrh zákona sa opiera o prijaté dohovory, ako sú Dohovor o ochrane svetového kultúrneho a prírodného dedičstva, Dohovor o ochrane historického dedičstva a Európsky dohovor o ochrane archeologického dedičstva v intenciách ktorých sú navrhované aj príslušné ustanovenia predpokladaného návrhu zákona.
Návrh zákona vychádza z presvedčenia, že starostlivosť o svetové kultúrne dedičstvo je potrebné chápať ako celospoločenskú prioritu zachovávajúcu jeden zo základných pilierov národnej identity a zároveň pri správnej finančnej politike a optimálnej koordinácii prác na obnove, využívaní a prezentácii kultúrneho dedičstva aj ako ekonomický pilier národného hospodárstva. Mesto Bardejov a predovšetkým jeho historické jadro bolo zapísané do Zoznamu svetového kultúrneho a prírodného dedičstva UNESCO vďaka svojej autentičnosti v kategórii historické mestá. Územie pamiatkovej rezervácie, ktorú prekrýva to isté územie starobylého mesta, tvorí 178 objektov, z čoho je 128 objektov zapísaných do Ústredného zoznamu kultúrnych pamiatok, ďalšie 3 sú  na zápis navrhované. Historické centrum je ohraničené hradobným systémom, ktorý dopĺňa 9 bášt. Jeho celková dĺžka je 3,5 km.  Celá historická časť mesta je z hľadiska technickej a finančnej stránky veľmi náročná. Historická časť mesta MPR sa rozprestiera na špecifickom teréne, ktorý je ohraničený systémom bášt a zachovalým hradobným opevnením a ktorý si vyžaduje v oblasti údržby a opráv osobitný prístup. Už aj spomínaný značný počet historických objektov nachádzajúcich sa v MPR ako aj samotná infraštruktúra historickej časti a ich spoločná údržba predpokladá náročnú finančnú nákladovosť. Toto konštatovanie podporuje aj fakt, že údržba týchto historických častí a objektov je z hľadiska opráv a stavebno-technického predurčená na použitie špeciálnych technologických postupov s použitím netradičných stavebných materiálov, vyrábaných na báze prírodných komponentov, ktoré sú cenovo oveľa náročnejšie.
Nezanedbateľným atribútom je aj otázka náročnosti na archeologické prieskumy a skutočnosť, že pod samotnou MPR, na ktorej sú založené historické objekty a komunikácie, vrátane centrálneho námestia, sa nachádza spleť podzemných chodieb a pivničných priestorov, čo vychádza najavo až pri samotných úpravách a údržbách a to odzrkadľuje na zvyšovaní nákladov na údržbu, s ktorou  sa nepredpokladalo. Toto je len časť dopadov na otázku financovania údržby objektov  v MPR zo zdrojov samosprávy. Pritom je potrebné konštatovať, že zdroje samosprávy nedostačujúce a zo systému prerozdeľovania podielových daní od štátu, pri počte obyvateľov  mesta 33 000  ani tieto nemôžu pokryť potreby mesta Bardejov. Uvedený návrh zákona nemá priamy dopad na štátny rozpočet Slovenskej republiky. 

II.
O s o b i t n á   č a s ť

K § 1

Základné ustanovenia vymedzujúce účel zákona, ktorým je vytvorenie podmienok pre zabezpečenie plnenia Dohovoru o ochrane svetového a kultúrneho dedičstva, najmä zachovávanie urbanizovaného priestoru  mesta Bardejov, zachovanie existujúcich architektonických  umelecko-historických  pamiatok, i ich pôvodného poslania, ich obnova a oživenie, ktoré výrazným spôsobom ovplyvnili hospodársky a kultúrno-spoločenský vývoj  na Slovensku.  Sú hodnoverným dokladom výnimočného historického postavenia Slovenska vo svete. Zápis mesta Bardejov do Zoznamu svetového dedičstva potvrdil výnimočnú a univerzálnu hodnotu kultúrnych pamiatok, ktoré si vyžadujú ochranu v záujme celého ľudstva.

K § 2 

Vymedzenie územia je v súlade s Dohovorom o ochrane svetového kultúrneho a prírodného dedičstva a zápisom mesta Bardejov do Zoznamu svetového a kultúrneho dedičstva a vzťahuje sa na územie mesta Bardejov.

K § 3 

Vykonávanie správa na vymedzenom území je v súlade so zákonom o obecnom zriadení  č.369/90 Zb. v znení neskorších zmien a doplnkov a v súlade so zákonom č.222/1996 Z.z. v znení neskorších zmien a doplnkov o organizácii miestnej štátnej správy .

K § 4 

V tomto ustanovení rieši spôsob organizačného zabezpečenia ochrany a rozvoja územia svetového kultúrneho dedičstva. Definuje systémové postupy vlády Slovenskej  republiky pri vytváraní technicko-organizačných a ekonomických podmienok na ochranu a rozvoj územia, Ministerstva kultúra SR pri koordinácii vypracovania programov podpôr v spolupráci s ústrednými orgánmi štátnej správy a ich kontrole plnenia a podiele na plnení a úlohy mesta vyplývajúce zo zákona o obecnom zriadení. 

Ustanovenie stanovuje základné regulatívy pre stavebnú a hospodársku činnosť na území, ale i podmienky zachovania prostredia, v ktorom sa pamiatky nachádzajú, s cieľom zachovať historický charakter prostredia, harmonicky dotvoriť pôvodný historický, architektonický, krajinný a urbanistický výraz Bardejova.

Minister kultúry SR môže pre plnenie úlohy vypracovania programov podpôr, ich koordináciu a kontrolu realizácie vymenovať svojho splnomocnenca.

K § 5 

Obnova a oživenie MPR ako i prostredia, v ktorom sa architektonické pamiatky nachádzajú, budovanie technickej infraštruktúry ako podmienky pre oživenie a následné využitie je nesmierne náročné na finančné zdroje. Získavanie finančných zdrojov musí byť systematické, koordinované do určitého časového horizontu. Príjmové zdroje mesta Bardejov nestačia na krytie nákladov súvisiacich s obnovou a oživením architektonických pamiatok a prostredia, v ktorom sa nachádzajú. Okrem zdrojov z rozpočtu mesta Bardejov v súlade s rozpočtovými pravidlami na obnove a oživení sa musia podieľať ústredné orgány štátnej správy, Štátne fondy SR a to najmä Štátny fond kultúry Pro Slovakia, Štátny fond rozvoja bývania, Štátny fond cestného hospodárstva a ďalšie. Ďalej sú to dotácie a transfery zo štátneho rozpočtu, dary, dotácie a granty od neštátnych inštitúcií, právnických a fyzických osôb.

K § 6  

Ustanovením je kontrola ochrany a starostlivosti v území zapísanom v Zozname svetového dedičstva včlenená do pôsobnosti Ministerstva kultúry SR v súlade so zákonom č. 27/1987 Zb. o štátnej pamiatkovej  starostlivosti, Krajskému úradu v Prešove a Okresnému úradu v Bardejove v súlade so zákonom 222/1996 Z.z. o organizácii miestnej štátnej  správy v znení neskorších zmien a doplnkov, ďalej mestu Bardejov v súlade so zákonom č. 369/1990 Zb. v znení neskorších zmien a doplnkov.

DOLOŽKA ZLUČITEĽNOSTI s právom európskej únie
______________________________________________________________________

1.	Navrhovateľ zákona : 
      skupina poslancov Národnej rady Slovenskej republiky

2.	Názov návrhu zákona :
      Zákon o ochrane a rozvoji mesta Bardejov

3.	Úprava problematiky návrhu zákona v práve Európskej únie : 
neupravené

4.	Problematika návrhu zákona:
nepatrí medzi priority, odporúčané v bielej knihe a medzi prioritné oblasti výslovne uvedené v čl. 70 Európskej dohody o pridružení

5.	Charakteristika právnych noriem Európskej únie, ktorými je upravená problematika návrhu zákona : 
      	neupravené

6.	Vyjadrenie stupňa kompatibility s právnou normou Európskej únie :
návrh právnej úpravy nie je v rozpore s právom Európskej únie